als_Latn dik_Latn ron_Latn
9 qershor 2011 - Rezolutë "Për vlerësimin e veprimtarisë së Bankës së Shqipërisë për vitin 2010".
Kuvendi i Shqipërisë,
Duke vlerësuar rolin kushtetues të Bankës së Shqipërisë për zbatimin e pavarur të politikës monetare;
Duke njohur objektivat afatmesëm e vjetorë, si dhe detyrimet ligjore të institucionit;
Duke marrë në konsideratë ndikimin e zhvillimeve ekonomike botërore, rajonale e kombëtare në politikën monetare të ndjekur nga institucioni;
Duke mbështetur dhe nxitur bashkëpunimin me këtë institucion;
Konstaton se gjatë vitit 2010 Banka e Shqipërisë:
- Ka vijuar zbatimin e një politike monetare në funksion të konsolidimit të stabilitetit makroekonomik të vendit, në kushtet kur ekonomia globale dhe ajo e vendeve të rajonit vazhdojnë të luhaten;
- Ka realizuar objektivin e saj kryesor, ruajtjen e stabilitetit të çmimeve, duke e mbajtur nivelin e inflacionit brenda kufijve të programuar;
- Ka koordinuar politikën monetare me atë fiskale, duke rritur stimulin monetar në ekonomi dhe duke nxitur zhvillimin e tregut të brendshëm financiar;
- Me politikat e ndjekura, veçanërisht nëpërmjet shënjestrimit të normave afatshkurtra të interesit dhe minimizimit të luhatjeve të tyre, si dhe reduktimit të vazhdueshëm të normave të interesit për kreditë afatgjata, ka ndikuar në rritjen e kreditimit të biznesit dhe zgjerimin e investimeve;
- Ka forcuar rolin mbikëqyrës ndaj sektorit bankar, nëpërmjet mbajtjes së një niveli kapitali të mjaftueshëm për përballimin e rreziqeve të mundshme të kreditimit, përmirësimit të kuadrit organizativ e rregullator të mbikëqyrjes bankare dhe respektimit të kërkesave të tjera ligjore në këtë fushë;
- Ka forcuar rolin mbikëqyrës ndaj çështjeve që lidhen me parandalimin e pastrimit të parave në sektorin bankar;
- Ka ruajtur rezervën valutore në kufijtë e programuar;
- Ka mbështetur proceset integruese të vendit tonë në BE dhe ka mbajtur marrëdhënie bashkëpunuese me institucionet kryesore financiare kombëtare e ndërkombëtare.
Kuvendi kërkon që, për vitin 2011, Banka e Shqipërisë të përqendrojë punën në këto drejtime:
- Koordinimin e politikave të saj monetare me ato fiskale të Qeverisë, për të bërë të mundur ruajtjen e stabilitetit makroekonomik të vendit, realizimin e objektivit të rritjes së prodhimit të brendshëm, si dhe zhvillimin e mëtejshëm të sektorit privat;
- Ruajtjen e stabilitetit të çmimeve brenda normës së inflacionit të parashikuar në programin monetar, si faktor i rëndësishëm për zhvillimin ekonomik të vendit, ruajtjen e nivelit të jetesës së qytetarëve dhe zgjerimin e vazhdueshëm të konsumit;
- Forcimin e mëtejshëm të rolit mbikëqyrës ndaj sistemit bankar, rritjen e bashkëpunimit me Autoritetin e Mbikëqyrjes Financiare dhe me të gjitha institucionet mbikëqyrëse e rregullatore, me qëllim konsolidimin e mëtejshëm të sistemit financiar të vendit;
- Rishikimin e kuadrit ligjor e nënligjor të institucionit, për t’iu përgjigjur më mirë zhvillimeve të ekonomisë botërore, të rajonit dhe atyre të ekonomisë sonë;
- Zbatimin e politikave që synojnë rritjen e kreditimit të ekonomisë, veçanërisht të sferës prodhuese, e shoqëruar kjo me uljen e kostos së kreditimit, si dhe përmirësimin e marrëdhënieve midis sektorit privat dhe atij bankar;
- Rritjen e transparencës së bankave ndaj qytetarëve, reduktimin e kostos së shërbimeve bankare, si dhe rritjen e gamës së shërbimeve për qytetarët dhe biznesin.
9 qershor 2011
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn